Politiet var mødt talstærkt op på en adresse i Hurup i Thy mandag aften. Her blev en 48-årig psykisk syg mand anholdt.

Politiet rykkede mandag aften ud på baggrund af et tip fra en bekymret borger om, at en bevæbnet person var til stede i Søndergade i Hurup. - Hvis folk er truende, så tager vi vores forholdsregler, forklarer Jørgen Nielsen, vagthavende ved Thisted Lokalstation. Derfor rykkede politiet også ud med en forhandler og en indsatsleder. Selve anholdelsen forløb dog uden problemer eller dramatik. Manden blev kaldt ud af politiet og blev anholdt klokken 18.52. Under gennemsøgning af mandens hus fandt man tre ulovlige knive, en økse, en nunchaku (slagvåben), en gaspistol og en boltpistol, og manden bliver derfor sigtet for overtrædelse af våbenloven. Efter endt afhøring blev manden løsladt klokken 02.44.